#heading(outlined: false, numbering: none)[Predgovor] 

Knjige o numerični matematiki se pogosto posvečajo predvsem matematičnim vprašanjem. Pričujoča
knjiga poskuša nasloviti bolj praktične vidike numerične matematike, zato so primeri, če je le
mogoče, povezani s problemom praktične narave s področja fizike, matematičnega modeliranja ali
računalništva. Za podrobnejši matematični opis uporabljenih metod in izpeljav bralcu priporočam
učbenik Osnove numerične matematike <NAME> @orel.

Pričujoča knjiga je prvenstveno namenjena študentom Fakultete za računalništvo in informatiko
Univerze v Ljubljani kot gradivo za izvedbo laboratorijskih vaj pri predmetu Numerična matematika.
Kljub temu je primerna za vse, ki bi želeli bolje spoznati algoritme numerične matematike, uporabo
numeričnih metod ali se naučiti uporabljati programski jezik #link("https://julialang.org/")[Julia].
Pri sem se od bralca pričakuje osnovno znanje programiranja v kakšnem drugem programskem jeziku.

V knjigi so naloge razdeljene na vaje in na domače naloge. Vaje so zasnovane za samostojno delo z
računalnikom, pri čemer lahko bralec naloge rešuje z različno mero samostojnosti. Vsaka vaja se
začne z opisom naloge in jasnimi navodili, kaj je njen cilj oziroma končni rezultat. Sledijo
podrobnejša navodila, kako se naloge lotiti, na koncu pa je rešitev z razlago posameznih korakov.
Rešitev vključuje matematične izpeljave, programsko kodo in rezultate, ki jih dobimo, če programsko
kodo uporabimo. 

V zbirki je več vaj, kot jih je mogoče predstaviti v 
15 tednih, kolikor traja en semester. Poleg tega je smiselno vsaj 
dvoje vaj posvetiti izdelavi domačih nalog. Nekatere vaje (na primer 
vaja o minimalnih ploskvah) so toliko obsežne, da potrebujemo 2 
tedna, da jih v celoti obravnavamo. V praksi se je izkazalo, da je mogoče v enem semestru v celoti obravnavati 10 do 12 vaj.

Domače naloge rešuje bralec povsem samostojno, zato so naloge brez rešitev. Odločitev, da niso vključene rešitve za domače naloge je
namerna, saj bralec lahko verodostojno preveri svoje znanje le, če rešuje tudi naloge, za katere
nima dostopa do rešitev.

Vsekakor bralcu svetujem, da vso kodo napiše in preskusi sam. Še bolje je, če kodo razširi, jo 
spreminja in se z njo igra. Koda, ki je navedena v tej knjigi, je najosnovnejša različica kode, 
ki reši določen problem in še ustreza minimalnim standardom pisanja kvalitetne kode. Pogosto 
je izpuščeno preverjanje ali implementacija robnih primerov, včasih tudi obravnava pričakovanih
napak. Da je bralcu lažje razumeti, kaj koda počne, sem dal prednost berljivosti pred kompletnostjo.

Na tem mestu bi se rad zahvalil <NAME>, <NAME>, <NAME> in <NAME>, s 
katerimi sem sodeloval ali še sodelujem pri numeričnih predmetih na FRI. Veliko idej za naloge, 
ki so v tej knjigi, prihaja prav od njih. Prav tako bi se zahvalil članom Laboratorija za 
matematične metode v računalništvu in informatiki, še posebej <NAME>-Kosta in Damirju 
Franetiču, ki so tako ali drugače prispevali k nastanku
te knjige. Moja draga žena Mojca Vilfan je opravila delo urednika, za kar sem ji izjemno 
hvaležen. Na koncu bi se rad zahvalil študentom, ki so obiskovali numerične predmete. Čeprav sem 
jih jaz učil, so bili oni tisti, ki so me naučili marsikaj novega. 

#outline(
  title:[Kazalo],
  indent: auto,
  depth: 2
)
